
Til Karoline, Håkon, Elisabeth og Bård – sammen med dere er alt mulig


Persongalleri

Familien Gregersen

Eivor Gregersen

Direktør Gustav Gregersen – Eivors far

Hjalmar Gregersen – Eivors bror

Rut Gregersen – Eivors tante, søster av Gustav, bor i Bergen

Familien Eng

Kari Berg – pikenavn Eng

Fru Eva Eng – Karis mor

Sverre Eng – Karis bror, gift med Judith

Ragna Vik – Karis og Sverres mormor

Haakon Berg – Karis og Tormods eldste sønn

Hans Berg – Karis og Tormods yngste sønn

Familien Rosenberg

Judith Rosenberg – gift med Sverre

Doktor Ernst Rosenberg – Judiths far

Sara Rosenberg – Judiths mor

I Tyskland

Mette Enersen – tidligere elskerinne av direktør Gregersen og mor til hans barn, arbeidet som barnepike for herr Ulrich og giftet seg etter hvert med ham. Går under navnet Sigrid Ulrich i Tyskland

Franz Ulrich –Mette Enersens avdøde ektemann. Sentral posisjon i NSDAP, anerkjent doktor, adoptivfar til Mette Enersens datter

Sabine «Oma» Ulrich – Franz Ulrichs mor

Wolfgang «Opa» Ulrich – Franz Ulrichs far

Andre

Tormod Berg – Karis ektemann

Ann McGregor – skotsk kvinne som har fått barn med Tormod Berg

Kornelius Larsen – Eivors tidligere kjæreste

Kåre Andersen – norsk nazist som bor hos familien Gregersen

Jon Sørensen – motstandsmann og Karis kamerat

Lisbeth Nilsen – Jons kone fra Fredrikstad

Frøken Ryen – husholderske hos familien Gregersen

Kolonialhandler Fredriksen – innehaver av kolonialforretningen hvor Kari arbeider

Ortskommandant Stefan Sandler – tysk leder for Lillestrøm og omegn

Johannes Ruud – politimester i Lillestrøm og Karis biologiske far, gift med Eva Eng

Sonja Ruud – Johannes Ruuds fraskilte kone, bor sammen med ortskommandant Sandler og hans sønn Wilhelm

Marit Ness – Albert Ness’ kone, bor på gården til Eivors onkel og tante

Olai Ness – Alberts og Marits utviklingshemmede sønn, bor på gården til Eivors onkel og tante

Herr Ludwig Stahl – direktør for Operasjon Todt i Norge og Eivors ektemann

Frøken Astrid Abelsen – sekretær på OT-kontoret i Oslo

Frøken Gunnvor Danielsen – tidligere sekretær på OT-kontoret i Oslo


Slik sluttet forrige bok:

Ludwig gned seg i bakhodet med den ene hånden.

– Bare ligg stille litt til. Skal jeg telefonere etter doktoren? Eivor satt på huk ved siden av ham.

Han blunket mot lyset fra lampen i taket på baderommet. – Vent litt, stønnet han og forsøkte å heise seg litt opp.

Det gjorde vondt i ryggen, i tillegg til i hodet, og han forsto at han hadde sklidd og ramlet på gulvet. Han måtte ha svimt av et øyeblikk, for han husket ikke at Eivor kom inn til ham.

Han kjente at han ble fuktig på fingrene, og da han trakk hånden frem fra bakhodet og så på den, så han at fingrene var røde av blod.

– Du blør jo! utbrøt Eivor bestyrtet.

– Ikke så mye, tror jeg, sa han.

Hun grep et håndkle og presset det mot bakhodet hans. Han ynket seg av bevegelsen, men da hun fjernet det, kunne de se at det ikke var så mye blod på det.

– Det er nok bare et kutt, men jeg vil at doktoren skal komme. Du er ikke i form fra før av, og jeg ønsker at han skal se til at du ikke har skadet deg ytterligere. Dessuten svimte du av, og det må vi ta på alvor.

Selv om Ludwig var lei av leger og å være skadet, innså han fornuften i det hun sa.

– Kan du kanskje hjelpe meg opp og inn i sengen først? Han stønnet mens han trakk seg opp i en litt mer sittende stilling. Det flimret for øynene.

– Om du tror det er trygt, så. Du er svært blek, sa Eivor tvilende.

– Det er vondt og kaldt å ligge her, sa han.

Eivor nikket og grep ham under den ene armen.

Med den andre hånden støttet han seg til badekaret da han trakk seg opp. Da han satte føttene under seg og reiste seg helt opp, kjentes hodet så lett, og det flimret for øynene. Han tok et skritt fremover for ikke å miste balansen.

– Ta det rolig, så du ikke svimer av igjen, ba hun.

Han gjorde som hun sa, og ble stående stille en liten stund. De svarte prikkene forsvant.

– Det er bedre nå, sa han, og så beveget de seg inn på soveværelset, der han fikk lagt seg ned.

– Bare ligg helt stille, så kommer jeg snart, sa hun og skyndte seg ut i entreen.

Han hørte at hun ba om å bli satt over til doktoren.

Ludwig sukket tungt. Det var bare dette han trengte.

En ny skade.

Han som hadde så mye å gjøre med Nordlandsbanen. De skulle også ha vært hos herr Hitler i Tyskland, men det var blitt utsatt, men han hadde håpet at han kunne få reist snart, og så stakkars Eivor, som ikke før hadde mistet barnet de ventet, før han ble skadet …

Ludwig sperret opp øynene og gispet etter pusten.

I det samme var det som om hodet plutselig ble klart. At hullene som hadde vært så tomme og fortvilende siden eksplosjonen, nå ikke fantes lenger, at han husket …

Som i en film så han for seg Eivor under bryllupet i Berlin, Eivor som satt gråtende på sofaen i stuen da hun hadde mistet barnet, Kåre Andersen utenfor her …

Han så for seg kontoret sitt.

Den svarte telefonen som sto på skrivebordet. Han så sin egen hånd plukke opp røret.

Han hørte stemmen som fortalte ham om Eivor.

Brått så han for seg Kåre Andersen igjen. Stemmen hans fra da han nylig traff ham, smeltet sammen med stemmen i telefonen.

Ordene ble tydelige i hodet hans. Eivor lurer deg. Eivor lurer deg.

